Varsinais-Suomen käräjäoikeus päätyi hylkäämään kaikki syytteet, koska luotettavaa näyttöä ei ollut siitä, että nuorukainen olisi rikokset tehdessään ollut 15 vuotta täyttänyt.

Nuorukainen oli jättänyt tajuttoman tytön oman onnensa nojaan pihalle sateeseen. Kuvituskuva. MOSTPHOTOS

Alaikäisen tytön kaatokänniin juottanut ja seksiin taivutellut nuorukainen vapautettiin kaikista syytteistä, koska hänen todellisesta iästään ei saatu millään konstilla varmuutta.

Asiassa oli riidatonta, että nuorukainen oli syksyllä 2017 vaatinut ja saanut alaikäisen tytön suostumaan seksiin alkoholin vastineeksi. Lisäksi hän oli myöhemmin toisella kerralla seksiä saadakseen tarjonnut tytölle niin runsaasti väkevää alkoholia, että tyttö oli menettänyt tajuntansa ja saanut alkoholimyrkytyksen. Nuorukainen oli jättänyt tajuttoman tytön oman onnensa nojaan pihalle sateeseen.

Loimaalaista nuorukaista syytettiin törkeästä lapsen seksuaalisesta hyväksikäytöstä, pahoinpitelystä ja törkeän lapsen seksuaalisen hyväksikäytön yrityksestä.

Suomessa rikosoikeudellinen vastuuikäraja on 15 vuotta. Varsinais-Suomen käräjäoikeus päätyi kuukausi sitten antamassaan ratkaisussa hylkäämään kaikki syytteet, koska luotettavaa näyttöä ei ollut siitä, että nuorukainen olisi rikokset tehdessään ollut 15 vuotta täyttänyt.

Käräjäoikeuden käsittelyssä syytetyn iästä esitettiin syntymätodistus, jonka mukaan hän olisi ollut rikosten tapahtuma-aikaan iältään 13–14-vuotias, Syyttäjän mukaan syntymätodistuksen tiedot eivät olleet paikkansapitäviä. Nuorukaisesta oli tehty oikeuslääketieteellinen ikäarviotutkimus, jossa hänen katsottiin olleen tapahtuma-aikaan yli 16-vuotias. Tutkimukseen liittyi kuitenkin merkittäviä epävarmuustekijöitä, joten oikeus tulkitsi epäselvän tilanteen syytetyn eduksi.

Jutun syyttäjä on valittanut käräjäoikeuden ratkaisusta Turun hovioikeuteen.

Koska rikosten tapahtumisesta ei sinänsä jäänyt epäselvyyttä, määrättiin nuorukainen suorittamaan rikosperusteisia vahingonkorvauksia. Hänen on korvattava tytölle 3 000 euroa loukkauksen aiheuttamasta kärsimyksestä ja 4 000 euroa tilapäisestä haitasta sekä 2 400 euron oikeudenkäyntikulut.